b'\n_START_ARTICLE_\nFreden i Fredrikshamn\n_START_PARAGRAPH_\nFreden i Fredrikshamn var en fredsavtale mellom Sverige og Det russiske keiserd\xc3\xb8mmet, undertegnet den 17. september 1809. Fredsavtalen avsluttet finskekrigen og b\xc3\xa5de forhandlinger og undertegnelse skjedde i den n\xc3\xa5v\xc3\xa6rende finske byen Fredrikshamn (Hamina). Russland ble representert ved Nikol\xc3\xa1j Rumj\xc3\xa1ntsev og David Alopaeus (Russlands ambassad\xc3\xb8r til Stockholm), mens Sverige ble representert ved general Kurt von Stedingk, tidligere svensk ambassad\xc3\xb8r til St. Petersburg og oberst Anders Fredrik Skj\xc3\xb6ldebrand._NEWLINE_I henhold til avtalen m\xc3\xa5tte Sverige avgi deler av landskapet Lappland og V\xc3\xa4sterbotten (\xc3\xb8st for Torne\xc3\xa4lven og Muonio\xc3\xa4lven), \xc3\x85land og alle landskap \xc3\xb8st for disse. De avgitte omr\xc3\xa5dene kom til \xc3\xa5 bli Storfyrsted\xc3\xb8mmet Finland, og ble i 1812 tillagt Viborgs l\xc3\xa4n som Russland hadde erobret p\xc3\xa5 1700-tallet. Sammen med Borg\xc3\xa5 lantdag og Aleksander Is ed danner Freden i Fredrikshamn grunnstenene for det selvstyrte Storfyrsted\xc3\xb8mmet Finland med dets egen administrasjon og institusjoner og la derved et grunnlag for den utviklingen som ledet til vitalisering av finsk kultur, til like rettigheter for det finske spr\xc3\xa5ket og endelig i 1917 til Finlands selvstendighet._NEWLINE_Traktaten fikk en referanse til tsar Aleksanders l\xc3\xb8fte om \xc3\xa5 beholde gamle lover og privilegier i Finland, men avtalen ga ingen formelle garantier vedr\xc3\xb8rende innbyggernes juridiske stilling da de russiske forhandlerne avviste det, og de svenske forhandlerne var ikke i posisjon til \xc3\xa5 kreve noe. Tilsvarende passasjer var vanlig i fredsavtaler, men det var ogs\xc3\xa5 gjengs kutyme at de ble ignorert. I russifiseringsperioden 90 \xc3\xa5r etter hevdet den russiske regjeringen at avtalen ikke ble brutt og at ingen utenforst\xc3\xa5ende makt derfor kunne intervenere, saken involverte kun tsaren som hadde gitt det opprinnelige l\xc3\xb8ftet._NEWLINE_Under forhandlingene fors\xc3\xb8kte de svenske utsendingene \xc3\xa5 sikre \xc3\x85land for Sverige.'